b"\n_START_ARTICLE_\nRonald de Boer\n_START_SECTION_\nBiografia\n_START_PARAGRAPH_\nVa destacar com a migcampista per la part dreta, tot i que tamb\xc3\xa9 ocupava la posici\xc3\xb3 de davanter. El 1987 es va iniciar en les categories inferiors de l'Ajax d'Amsterdam, entrenat llavors per Johan Cruyff. A l'Ajax va desenvolupar la major part de la seva carrera, i en aquest club va assolir tots els t\xc3\xadtols possibles als Pa\xc3\xafsos Baixos i a Europa, fins a guanyar la Copa Intercontinental, amb Louis van Gaal com a entrenador._NEWLINE_El 1998 va marxar al FC Barcelona, juntament amb el seu germ\xc3\xa0 Frank, on nom\xc3\xa9s va arribar a guanyar una Lliga, al costat de nombrosos futbolistes neerlandesos i d'altres nacionalitats com ara Patrick Kluivert, Phillip Cocu, Boudewijn Zenden, Rivaldo, Lu\xc3\xads Figo, etc._NEWLINE_Despr\xc3\xa9s de la seva etapa al Bar\xc3\xa7a, se'n va anar al Rangers FC d'Esc\xc3\xb2cia. All\xc3\xa0 va guanyar la lliga escocesa abans de passar l'Al-Rayyan i l'Al-Shamal, ambd\xc3\xb3s de Qatar.\n_START_SECTION_\nSelecci\xc3\xb3 nacional\n_START_PARAGRAPH_\nAmb la selecci\xc3\xb3 de futbol dels Pa\xc3\xafsos Baixos va ser internacional 63 vegades, marcant 13 gols, participant a m\xc3\xa9s en la Copa Mundial de Futbol de 1994 i a la Copa Mundial de Futbol de 1998, en la qual fou semifinalista. En l'Eurocopa de l'any 2000 tamb\xc3\xa9 va arribar a les semifinals."